31.3.2017. | Vijesti

Svečanost na Maksimiru:

Soudani produžio vjernost Dinamu

Najbolji Dinamov strijelac u povijesti nastupa Modrih u Ligi prvaka, El Arabi Hilal Soudani produžio je ugovor s maksimirskim klubom na dodatne tri godine. Aktualni mu mandat istječe na ljeto 2017., a pozdravni mu je govor i čestitke u ime cijelog kluba na konferenciji za medije održanoj u petak, 31. ožujka uputio sportski direktor Romeo Jozak:

– Ovo je jedan od većih Dinamovih trenutaka u zadnjih nekoliko sezona. A tih je lijepih trenutaka doista bilo puno – istaknuo je Dinamov sportski direktor i pritom evocirao neke nedavne manje lijepe trenutke:

– Rijeka je imala meč loptu u derbiju i time nam je nakratko poremetila atmosferu... Ali, od tada se puno toga promijenilo. Počelo je s pripremama u Turskoj kad je stvorena i prava atmosfera, kohezija, napravili smo strašan iskorak, upravo su te pripreme bile generator puno toga. I potpisom novoga ugovora s trenerom Ivajlom Petevom pokazali smo konzistentnost, dugoročnu strategiju, a time podignuli atmosferi. Igračima smo pokazali što želimo. Evo, u zadnjih smo mjesec i pol dana potpisali 12 profesonalnih ugovora, a nisam siguran da baš previše klubova u svijetu uspijeva to učiniti u tako kratkom vremenu.

Direktor Jozak najavio je odmah na početku i planove Dinama za nadolazeći period: - Od sezone 2018/19. bit će znatno viši kriteriji ulaska u skupinu Lige prvaka pa i mi moramo biti bolji. Naš glavni skaut Marijan Vlak praktički više niti ne živi u Zagrebu, već samo dođe presvući se i pozdraviti obitelj pa odmah juri dalje. Obilazi sve kontinente. Za ljeto, dakle, pripremamo velike stvari, imamo ozbiljne ideje. Simoblički gledano, za nas je ovo velik čin kao što bi, primjerice, za Real Madrid bio novi potpis Cristiana Ronalda – slikovito je pojasnio Jozak.

Sam je Soudani pred novinare istupio sa širokim smiješkom vidno zadovoljan produljenjem suradnje s plavima: – Ispričavam se što još ne mogu tečno govoriti na hrvatskom jeziku – rekao je na početku Soudani, s čime mu je u prijevodu s francuskog jezika pomogao Marko Marić, pomoćni trener prve momčadi.

– Jako sam sretan što sam produljio ugovor. Četiri godine sam u Dinamu, ne bi bilo lako rastati se... Osim toga, moja obitelj i roditelji jako vole Zagreb i lijepo se ovdje osjećaju. Razgovorao sam i s njima, oni su uvijek bili za to da ostanem ovdje. Svi me u klubu jako cijene i doista sam sretan što sam potpisao na dodatne tri godine.

Dinamov Alžirac pojasnio je kako on gleda na momčad, klub i događanja ove sezone: - Ova momčad ima jako puno potencijala, puno je mladih igrača, a to mi daje nadu i želju da radim puno s njima i pružam što više. Siguran sam da ćemo prvenstvo završiti na visokoj razini, s novim naslovom prvaka i da ćemo, naravno, pokušati ponovno ući u Ligu prvaka. Jedan od razloga zašto sam baš sad odlučio potpisati ugovor je to da mogu biti potpuno usredotočen na završnicu prvenstva.

Na upit koji mu je pogodak u Dinamovu dresu najdraži, brzopotezno je uzvratio: – Onaj protiv Salzburga, i to zato što nas je, uz Fernandesov gol, uveo u Ligu prvaka.

Soudani je do sada imao nekoliko izdašnih ponuda, pogotovo su uporni bili Kinezi: - Ponuda iz Kine financijski je bila izdašnija nego ova ovdje, ali nije novac taj koji sve odlučuje. Tu je i kvaliteta života, nikad novcem ne možemo zamijeniti sreću i kvalitetan život.

Na zadnje pitanje novinara simpatični se napadač ohrabrio i odgovorio na hrvatskom. U kakvoj je formi s obzirom na to da nije prošao pripreme i da je neko vrijeme bio ozlijeđen? – Ja sam odično. Sve pet!

Druženje s novinarima zaključio je sportski direktor zanimljivom opaskom:

– Moji dojmovi po povratku u Dinamo? Ma, to je to što sam očekivao i što sam htio, to je onaj pravi, 'muški' posao, nema previše emocija, nema milosti, baca se na glavu... Ja sam takav i s te me strane to veseli. Mi se, naravno, bavimo svojim problemima, ali osluhnemo što se događa i kod suparnika. Naše informacije govore da je Rijeka već napravila projektnu dokumentaciju za gradnju istočnu tribine stadiona na Rujevici, što joj je potrebno za Ligu prvaka sljedeće sezone - rekao je Jozak pa nastavio:

- A jeste li znali da su od tog projekta – odustali? U vrijeme prijelaznog roka bili su sigurni u naslov, ali sad su malo povukli 'ručnu kočnicu'. Uostalom, vidjeli ste da su ih dobre vile nosile u zadnjih nekoliko kola kad su zabijali pogotke u zadnjoj ili predzadnjoj minuti. Činjenica da su odustali od gradnje istočne tribine, koja im ne treba za Europa ligu, ali treba za Ligu prvaka, puno govori. Kod nas nikad nije bila bolja atmosfera, puni smo sampouzdanja, a i ovim činom pokazujemo da želimo napraviti spektakularan iskorak.